CELEX: 32020R0532
Language: lv
Date: 2020-04-16 00:00:00
Title: Komisijas Īstenošanas regula (ES) 2020/532 (2020. gada 16. aprīlis), ar kuru attiecībā uz 2020. gadu un attiecībā uz dažām administratīvajām pārbaudēm un pārbaudēm uz vietas, kas piemērojamas kopējās lauksaimniecības politikas satvarā, atkāpjas no Īstenošanas regulas (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) 2017/39, (ES) 2015/1368 un (ES) 2016/1240

17.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 119/3
               
            
         KOMISIJAS ĪSTENOŠANAS REGULA (ES) 2020/532
         (2020. gada 16. aprīlis),
         ar kuru attiecībā uz 2020. gadu un attiecībā uz dažām administratīvajām pārbaudēm un pārbaudēm uz vietas, kas piemērojamas kopējās lauksaimniecības politikas satvarā, atkāpjas no Īstenošanas regulas (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) 2017/39, (ES) 2015/1368 un (ES) 2016/1240
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 62. panta 2. punktu,
         ņemot vērā Eiropas Parlamenta un Padomes Regulu (ES) Nr. 228/2013 (2013. gada 13. marts), ar ko ievieš īpašus pasākumus lauksaimniecības jomā attālākajiem Eiropas Savienības reģioniem un atceļ Padomes Regulu (EK) Nr. 247/2006 (2), un jo īpaši tās 8. pantu un 18. panta 1. punkta otro daļu,
         ņemot vērā Eiropas Parlamenta un Padomes Regulu (ES) Nr. 229/2013 (2013. gada 13. marts), ar ko nosaka īpašus pasākumus lauksaimniecībā par labu Egejas jūras nelielajām salām un atceļ Padomes Regulu (EK) Nr. 1405/2006 (3), un jo īpaši tās 7. pantu, 11. panta 3. punktu un 14. panta 1. punkta otro daļu,
         tā kā:
         
                     (1)
                  
                  
                     Pašreizējos Covid-19 pandēmijas apstākļos un dalībvalstīs ieviesto plašo pārvietošanās ierobežojumu dēļ visās dalībvalstīs radušās ārkārtējas administratīvas grūtības prasītajā skaitā ieplānot un paveikt savlaicīgas pārbaudes uz vietas. Šīs grūtības var aizkavēt pārbaužu veikšanu un no tām izrietošā atbalsta izmaksu. Tajā pašā laikā lauksaimnieki ir neaizsargāti pret pandēmijas izraisītiem ekonomikas traucējumiem un piedzīvo finansiālas grūtības un naudas plūsmas problēmas.
                  
               
                     (2)
                  
                  
                     Tie ir bezprecedenta apstākļi, tāpēc minētās grūtības jāatvieglo, attiecībā uz dažām administratīvajām pārbaudēm un pārbaudēm uz vietas atkāpjoties no vairākām īstenošanas regulām, ko piemēro kopējās lauksaimniecības politikas jomā.
                  
               
                     (3)
                  
                  
                     Komisijas Īstenošanas regula (ES) Nr. 809/2014 (4) nosaka arī termiņus kontroles datu un kontroles statistikas paziņošanai par iepriekšējo kalendāro gadu, uz vietas veicamo pārbaužu kalendāro grafiku, dažu uz vietas veicamo pārbaužu īstenošanas intensitāti integrētās sistēmas satvarā, arī platībatkarīgā atbalsta shēmās, kas nav par klimatam un videi labvēlīgu lauksaimniecības praksi paredzēts maksājums, un ar zaļināšanas maksājumu, lauku attīstības pasākumiem un dzīvnieku atbalsta shēmām saistītās kontroles intensitāti, kā arī kontroles intensitātes palielināšanu vai samazināšanu attiecībā uz dažām shēmām. Turklāt Īstenošanas regulā (ES) Nr. 809/2014 ir noteikumi par to, kā uz vietas pārbaudāma atbilstības kritēriju, saistību un citu pienākumu izpilde attiecībā uz ganāmpulka atbalsta pieteikumiem un maksājuma pieprasījumiem ar dzīvniekiem saistītu atbalsta pasākumu sakarībā, kā arī attiecībā uz platībneatkarīgu un ar dzīvniekiem nesaistītu lauku attīstības pasākumu kontroles intensitāti un ar savstarpējo atbilstību saistītās kontroles minimālo intensitāti.
                  
               
                     (4)
                  
                  
                     Īstenošanas regulas (ES) Nr. 809/2014 9. pantā noteikts, ka dalībvalstīm katru gadu līdz 15. jūlijam Komisijai jāpaziņo uz iepriekšējo kalendāro gadu attiecošies kontroles dati un kontroles statistika par visām tiešo maksājumu shēmām, lauku attīstības pasākumiem un vīna nozarē izveidotajām tehniskās palīdzības un atbalsta shēmām, jāpaziņo vēlākās izmaiņas ziņojumā par iespējām, ko dalībvalstis izvēlējušās, lai kontrolētu savstarpējās atbilstības prasību izpildi, un par kompetentajām kontroles iestādēm, kas atbild par savstarpējās atbilstības prasību un standartu pārbaudēm, kā arī jāsniedz ziņojums par pasākumiem, kurus dalībvalstis attiecībā uz brīvprātīga saistītā atbalsta administrēšanu un kontroli veikušas iepriekšējā kalendārajā gadā. Ņemot vērā pašreizējo situāciju, ir lietderīgi šāgada termiņu pagarināt līdz 2020. gada 15. septembrim.
                  
               
                     (5)
                  
                  
                     Īstenošanas regulas (ES) Nr. 809/2014 24. panta 4. punkts no kompetentās iestādes prasa lauku fiziski inspicēt tad, ja satelītfotoattēlu vai aerofotoattēlu interpretēšana nesniedz pārliecinošus rezultātus attiecībā uz atbilstības kritēriju izpildīšanu vai pareizo tās platības lielumu, uz kuru attiecas administratīvās pārbaudes vai pārbaudes uz vietas. Pašreizējos bezprecedenta apstākļos ir lietderīgi mudināt pārbaudēs izmantot attālo izpēti un jaunās tehnoloģijas, piemēram, bezpilota gaisa kuģu sistēmas, ģeomarķētus fotoattēlus, globālās navigācijas satelītu sistēmas (GNSS) uztvērējus apvienojumā ar Eiropas Ģeostacionārās navigācijas pārklājuma dienesta (EGNOS) un Galileo iespējām, un dati, kas iegūti no Copernicus Sentinel satelītiem, un citi attiecīgi dokumentāri pierādījumi jāizmanto, lai pārbaudītu atbilstības kritēriju, saistību vai citu pienākumu izpildi attiecībā uz konkrēto atbalsta shēmu vai atbalsta pasākumu, kā arī savstarpējās atbilstības prasību un standartu izpildi.
                  
               
                     (6)
                  
                  
                     Vairāki pienākumi, kas attiecas uz savstarpējo atbilstību saskaņā ar Regulu (ES) Nr. 1306/2013 un uz zaļināšanu saskaņā ar Eiropas Parlamenta un Padomes Regulu (ES) Nr. 1307/2013 (5), ir pildāmi pēc konkrēta un diferencēta kalendārā grafika, kurš attiecīgi nosaka arī to, kad veicamas pārbaudes uz vietas. Pasākumi, ko dalībvalstis 2020. gadā noteikušas, lai ierobežotu Covid-19 pandēmiju, mazina iespējamību, ka prasītās pārbaudes uz vietas var tikt veiktas pareizi un minētajiem pienākumiem atbilstošā termiņā. Tāpēc attiecībā uz dažām pārbaudēm, kas veicamas 2020. gadā, ir jāatkāpjas no Īstenošanas regulas (ES) Nr. 809/2014 30.–33.a panta un 68. panta 1. punkta un salīdzinājumā ar attiecīgi zaļināšanas un savstarpējās atbilstības pienākumiem noteikto parasto kontroles intensitāti jāsamazina uz vietas veicamo pārbaužu minimālais biežums. Ņemot vērā minēto pienākumu iedabu un kontroles centienu proporcionalitāti pandēmijas apstākļos, pārbaudes ģenerālkopa būtu jāierobežo saskaņā ar pienākumiem, kas piemērojami atbalsta saņēmējiem un atbilst attiecīgajam zemes izmantojumam.
                  
               
                     (7)
                  
                  
                     Īstenošanas regulas (ES) Nr. 809/2014 42. panta 1. punktā noteikts, kā ar pārbaudēm uz vietas verificēt, ka ir izpildīti visi atbilstības kritēriji, saistības un citi pienākumi un ka tie aptver visus dzīvniekus, par kuriem saskaņā ar pārbaudāmajām dzīvnieku atbalsta shēmām vai ar dzīvniekiem saistītajiem atbalsta pasākumiem iesniegti atbalsta pieteikumi vai maksājuma pieprasījumi. Pašreizējos apstākļos ir lietderīgi noteikt, ka tad, ja dalībvalstis nespēj nodrošināt šo uz vietas veicamo pārbaužu izpildi, kas prasīta ar minēto noteikumu, dalībvalstis var nolemt, ka attiecībā uz 2020. pieprasījumu gadu šīs pārbaudes drīkst veikt visu gadu jebkurā laikā, kad ir iespējams pārbaudīt atbilstības nosacījumu ievērošanu.
                  
               
                     (8)
                  
                  
                     Attiecībā uz platībneatkarīgiem un ar dzīvniekiem nesaistītiem lauku attīstības pasākumiem Īstenošanas regulas (ES) Nr. 809/2014 48. panta 5. punktā noteikts, ka ieguldījumu darbību administratīvajām pārbaudēm jāietver vismaz viens atbalstītās darbības vai ieguldījumu vietas apmeklējums, kurā verificē ieguldījuma faktisku īstenošanu. Pašreizējos apstākļos ir lietderīgi noteikt, ka tad, ja dalībvalstis nespēj apmeklējumus īstenot pirms atlikuma maksājuma piešķiršanas, tās var nolemt uz laiku, kamēr ir spēkā Covid-19 pandēmijas ierobežošanas nolūkā noteiktie pasākumi, šādus apmeklējumus aizstāt ar attiecīgiem dokumentāriem pierādījumiem.
                  
               
                     (9)
                  
                  
                     Īstenošanas regulas (ES) Nr. 809/2014 50. panta 1. punktā, 60. panta 2. punktā un 52. panta 2. punktā noteikts, kā attiecībā uz platībneatkarīgiem un ar dzīvniekiem nesaistītiem lauku attīstības pasākumiem izpildāmas pārbaudes uz vietas un ex post pārbaudes. Pašreizējos apstākļos būtu jāatļauj dalībvalstīm samazināt minēto pārbaužu skaitu vai jāatļauj uz vietas veicamās pārbaudes aizstāt ar attiecīgiem dokumentāriem pierādījumiem.
                  
               
                     (10)
                  
                  
                     Pulcēšanās noteikumi, kurus dažas dalībvalstis bija pieņēmušas rūpēs par sabiedrības veselības aizsardzību, paredzēja plašus pārvietošanās ierobežojumus un tādējādi gadījumos, kad inspektoriem nebija iespējas apmeklēt atbalsta saņēmējus vai fiziski nokļūt līdz lauku saimniecībām, padarīja neiespējamu uz vietas veicamo pārbaužu faktisko izpildi. Tie ir bezprecedenta apstākļi, tāpēc attiecībā uz 2019. gadu būtu izņēmuma kārtā jāpieļauj kontroles intensitātes samazināšana šajās dalībvalstīs. Lai nodrošinātu pārredzamību un vienlīdzīgu attieksmi, kontroles intensitātes samazināšana attiecībā uz 2019. pieprasījumu gadu vai – platībneatkarīgo un ar dzīvniekiem nesaistīto lauku attīstības pasākumu gadījumā – attiecībā uz 2019. kalendāro gadu būtu jāatzīst par pieņemamu tikai tad, ja ar pulcēšanās noteikumiem bijuši noteikti plaši pārvietošanās ierobežojumi, kuru sākuma diena ir skaidri zināma un kuru dēļ attiecīgās pārbaudes pabeigt nav bijis iespējams.
                  
               
                     (11)
                  
                  
                     Ar šajā regulā paredzētajām atkāpēm no Īstenošanas regulas (ES) Nr. 809/2014 būtu jāļauj dalībvalstīm novērst kontroles pasākumu un atbalsta pieteikumu apstrādes aizkavēšanos un attiecīgi nepieļaut, ka aizkavējas maksājumi, kas saņēmējiem pienākas par 2020. gadu. Lai aizstātu informāciju, ko normālos apstākļos iegūst, veicot parastās pārbaudes, dalībvalstīm, kas izmanto minētās atkāpes, būtu jācenšas izmantot alternatīvus pierādījumu avotus, piemēram, dokumentu pārbaudes, jaunās tehnoloģijas vai saņēmēja iesniegtus ticamus pierādījumus. Tomēr šīs atkāpes nekādi nedrīkst kaitēt finanšu pārvaldības pareizībai un prasībai pēc pietiekama pārliecības līmeņa. Tāpēc dalībvalstīm, kuras izmanto minētās atkāpes, ir pienākums darīt visu nepieciešamo, lai nodrošinātu, ka nenotiek pārmaksāšana un nepamatoti izmaksātas summas tiek atgūtas. Turklāt minēto atkāpju izmantošana ir jāietver Regulas (ES) Nr. 1306/2013 7. panta 3. punkta pirmās daļas b) apakšpunktā minētajā pārvaldības ticamības deklarācijā par 2020. un 2021. finanšu gadu.
                  
               
                     (12)
                  
                  
                     Komisijas Īstenošanas regula (ES) Nr. 180/2014 (6) un (ES) Nr. 181/2014 (7) nosaka kontroles intensitāti attiecībā uz lauksaimniecības jomā veikto īpašo pasākumu pārbaudēm attālākajos Savienības reģionos un Egejas jūras nelielajās salās. Covid-19 pandēmijas ierobežošanas nolūkā noteiktie pasākumi skar arī attālākos Savienības reģionus un Egejas jūras nelielās salas, tāpēc ir lietderīgi, atkāpjoties no minētajām regulām, attiecībā uz 2020. gadu pielāgot uz vietas veicamo pārbaužu kontroles intensitāti.
                  
               
                     (13)
                  
                  
                     Komisijas Īstenošanas regulas (ES) 2017/892 (8) 27. panta 2. punktā noteikts, ka uz vietas ik gadu pārbauda izlasi, kura aptver vismaz 30 % no kopējā atbalsta, par ko iesniegts pieteikums, un ka ikviena ražotāju organizācija un ražotāju organizāciju apvienība, kas īsteno darbības programmu, jāapmeklē vismaz reizi trijos gados. Minētās regulas 27. panta 7. punktā noteikts, ka ražotāju organizāciju biedru individuālās saimniecības, kurās īstenotās darbības ir iekļautas tās pašas regulas 27. panta 2. punktā minētajā izlasē, šo darbību verifikācijas nolūkā jāapmeklē vismaz vienu reizi. Covid-19 pandēmijas ierobežošanas nolūkā noteikto pasākumu dēļ dalībvalstis varētu nespēt izpildīt šīs prasības, un tāpēc būtu tām jāļauj 2020. gadā pārbaudīt procentuāli mazāku izlasi un būtu tās jāatbrīvo no prasībām par ražotāju organizāciju apmeklējumu biežumu 2020. gadā.
                  
               
                     (14)
                  
                  
                     Īstenošanas regulas (ES) 2017/892 29. panta 2. punktā noteikts, ka izņemšanas darbību pirmā līmeņa pārbaudēm jāaptver 100 % no tirgū izņemto produktu daudzuma, izņemot bezmaksas izplatīšanai paredzētus produktus, kuru gadījumā saskaņā ar minētās regulas 29. panta 3. punktu dalībvalstis drīkst pārbaudīt procentuāli mazāku izlasi, bet ar nosacījumu, ka tā aptver ne mazāk par 10 % no attiecīgajiem daudzumiem, kuri tirdzniecības gada laikā nākuši no jebkuras konkrētas ražotāju organizācijas. Covid-19 pandēmijas ierobežošanas nolūkā noteikto pasākumu dēļ dalībvalstis varētu nespēt izpildīt šo prasību, un tāpēc būtu jāļauj, lai procentuāli mazāku izlasi ar nosacījumu, ka tā aptver ne mazāk par 10 % no attiecīgajiem daudzumiem, kuri tirdzniecības gada laikā nākuši no jebkuras konkrētas ražotāju organizācijas, 2020. gadā dalībvalstis pārbaudītu arī attiecībā uz visiem pārējiem izņemtajiem produktiem neatkarīgi no tiem paredzētā pielietojuma.
                  
               
                     (15)
                  
                  
                     Īstenošanas regulas (ES) 2017/892 30. panta 3. punktā noteikts, ka pārbaudāmā izlase vienmēr aptver vismaz 5 % no daudzumiem, kurus ražotāju organizācija tirdzniecības gada laikā izņēmusi no tirgus. Covid-19 pandēmijas ierobežošanas nolūkā noteikto pasākumu dēļ dalībvalstis varētu nespēt izpildīt šo prasību, un tāpēc būtu jāļauj, lai 2020. gadā izlases aptvertu vismaz 3 % no daudzumiem, kurus ražotāju organizācija no tirgus izņēmusi 2019. tirdzniecības gada laikā.
                  
               
                     (16)
                  
                  
                     Covid-19 pandēmijas izraisītās krīzes ietekmē dalībvalstīm 2020. gadā praktiski nebūs iespējams sistemātiski un izlases veidā uz vietas pārbaudīt darbības, ko atbalsta saskaņā ar Eiropas Parlamenta un Padomes Regulas (ES) Nr. 1308/2013 (9) 45.–52. pantu. Tāpēc attiecībā uz 2019.–2020. finanšu gadu būtu jāparedz atkāpe no Komisijas Īstenošanas regulas (ES) 2016/1150 (10) 32. panta 1. punkta un 42. panta 3. punkta, šādi atļaujot dalībvalstīm noteikt, kāda kontrole ir uzskatāma par līdzvērtīgu sistemātiskām pārbaudēm uz vietas – tie var būt, piemēram, datēti fotoattēli, datēti drona pārlidojuma ziņojumi, administratīvas pārbaudes vai videokonferences ar atbalsta saņēmējiem, – un garantē vīna nozares atbalsta programmu jomā pieņemto tiesību aktu noteikumu izpildi pirms maksājumu izdarīšanas. Šī atkāpe būtu jāpiemēro neatkarīgi no tā, vai dalībvalstis Covid-19 pandēmijas ierobežošanas nolūkā ir noteikušas kādus pasākumus.
                  
               
                     (17)
                  
                  
                     Turklāt tā paša iemesla dēļ dalībvalstīm attiecībā uz 2019.–2020. finanšu gadu praktiski nebūs iespējams Īstenošanas regulas (ES) 2016/1150 43. panta 3. punktā noteiktajā termiņā sistemātiski uz vietas pārbaudīt priekšlaicīgas ražas novākšanas darbības, ko atbalsta saskaņā ar Regulas (ES) Nr. 1308/2013 47. pantu. Tāpēc būtu jāparedz atkāpe, kas ļauj pārbaužu pabeigšanu atlikt līdz 2020. gada 15. septembrim.
                  
               
                     (18)
                  
                  
                     Komisijas Īstenošanas regulas (ES) 2018/274 (11) 27. panta 3. punktā ir noteikts svaigo vīnogu paraugu skaits, kāds no vīndārziem laikā, kad tiek novākta raža no attiecīgā zemesgabala, jāņem, lai izveidotu Komisijas Deleģētās regulas (ES) 2018/273 (12) 39. pantā minēto izotopu analītisko datubāzi. Ja Covid-19 pandēmijas izraisītās krīzes ietekmē dalībvalstis šādu paraugošanu nespēj nodrošināt, tad neatkarīgi no tā, vai tās Covid-19 pandēmijas ierobežošanas nolūkā ir noteikušas kādus pasākumus, būtu jāļauj dalībvalstīm atkāpties no prasības par paraugu minimālo skaitu.
                  
               
                     (19)
                  
                  
                     Īstenošanas regulas (ES) 2018/274 31. panta 2. punkta b) apakšpunktā ir noteikts dalībvalstu pienākums ik gadu uz vietas pārbaudīt vismaz 5 % no visiem vīndārzu reģistrā ierakstītajiem vīnkopjiem. Ja Covid-19 pandēmijas izraisītās krīzes ietekmē šādas pārbaudes vairākās vīna ražotājās dalībvalstīs uz ilgu laiku kļūst neiespējamas, minētā procentuālā daļa attiecībā uz 2020. gadu būtu jāsamazina. Šī atkāpe būtu jāpiemēro neatkarīgi no tā, vai dalībvalstis Covid-19 pandēmijas ierobežošanas nolūkā ir noteikušas kādus pasākumus. Tā paša iemesla dēļ būtu jāļauj dalībvalstīm uz laiku apturēt minētās regulas 31. panta 2. punkta c) apakšpunktā minētās sistemātiskās pārbaudes uz vietas, kas veicamas ar vīnogulājiem apstādītās platībās, kuras 2020. gadā nav iekļautas neviena vīnkopja dokumentācijā.
                  
               
                     (20)
                  
                  
                     Komisijas Īstenošanas regulas (ES) 2017/39 (13) 10. pantā noteikts to pārbaužu tvērums, saturs, kalendārais grafiks un ziņošanas prasības, ko dalībvalstis uz vietas veic Regulas (ES) Nr. 1308/2013 23. pantā minētās shēmas (“skolu apgādes programma”) satvarā. Covid-19 pandēmijas ierobežošanas nolūkā noteiktie pasākumi var būt tās aizkavējuši Īstenošanas regulas (ES) 2017/39 10. panta 2. punktā noteiktajā termiņā izpildīt minētās regulas 10. panta 3. punkta prasības par to pārbaužu skaitu, kas uz vietas veicamas attiecībā uz 2018./2019. mācību gadu. Tāpēc ir lietderīgi attiecībā uz 2018./2019. mācību gadu dot dalībvalstīm elastību, pagarinot minēto uz vietas veicamo pārbaužu izpildes termiņu.
                  
               
                     (21)
                  
                  
                     Komisijas Īstenošanas regulā (ES) 2015/1368 (14) attiecībā uz atbalstu biškopības nozarē iekļauti noteikumi par to, kā uzraugāma un pārbaudāma valsts biškopības programmas īstenošanas pareizība, faktiskie izdevumi un biškopju paziņotā stropu [saimju] skaita pareizība. Saskaņā ar minētās regulas 8. panta 3. punktu dalībvalstis nodrošina, ka valsts biškopības programmas satvarā uz vietas pārbaudīti tiek vismaz 5 % atbalsta pieteikuma iesniedzēju. Covid-19 pandēmijas ierobežošanas nolūkā noteiktie pasākumi var apgrūtināt uz vietas veicamo pārbaužu nodrošināšanu tādā skaitā, kāds vajadzīgs, lai minēto slieksni sasniegtu. Tāpēc ir lietderīgi dot dalībvalstīm elastību, atkāpjoties no minētās prasības. Šādas atkāpšanās dēļ tomēr nevajadzētu pieaugt nepamatotu maksājumu izdarīšanas riskam. Tāpēc jebkāda uz vietas veicamo pārbaužu skaita samazināšana būtu pēc iespējas vairāk jākompensē ar alternatīvām pārbaudēm.
                  
               
                     (22)
                  
                  
                     Maksājumu aģentūras dalībvalstīs patlaban veic to produktu pārbaudes, kas tiek uzglabāti saskaņā ar Komisijas Īstenošanas regulu (ES) 2019/1882 (15). Covid-19 pandēmijas ierobežošanas nolūkā noteiktie pasākumi var ietekmēt atbilstību prasībām par pārbaudēm, kas uz vietas veicamas saistībā ar valsts intervenci un privātās uzglabāšanas atbalstu saskaņā ar Komisijas Īstenošanas regulas (ES) 2016/1240 (16) 60. pantu. Ir lietderīgi dot dalībvalstīm elastību, pagarinot minēto pārbaužu veikšanas termiņu vai to vietā izskatot citus attiecīgus pierādījumus. Tāpēc attiecībā uz produktiem, kas tiek uzglabāti saskaņā ar Īstenošanas regulu (ES) 2019/1882, ir lietderīgi atkāpties no dažiem Īstenošanas regulas (ES) 2016/1240 noteikumiem.
                  
               
                     (23)
                  
                  
                     Lauksaimniecības fondu komiteja, Tiešo maksājumu komiteja, Lauku attīstības komiteja un Lauksaimniecības tirgu kopīgās organizācijas komiteja nav sniegusi atzinumu priekšsēdētāja noteiktajā termiņā,
                  
               IR PIEŅĒMUSI ŠO REGULU.
         I NODAĻA
         
            ATKĀPES NO ĪSTENOŠANAS REGULAS (ES) NR. 809/2014
         
         
            1. pants
            Atkāpjoties no Īstenošanas regulas (ES) Nr. 809/2014 9. panta 1., 2. un 3. punkta, attiecībā uz 2020. gadu kontroles datus un kontroles statistiku par iepriekšējo kalendāro gadu, vēlākās izmaiņas ziņojumā par iespējām, ko dalībvalstis izvēlējušās, lai kontrolētu savstarpējās atbilstības prasību izpildi, un par kompetentajām kontroles iestādēm, kas atbild par savstarpējās atbilstības prasību un standartu pārbaudēm, kā arī ziņojumu par pasākumiem, kurus dalībvalstis attiecībā uz brīvprātīga saistītā atbalsta administrēšanu un kontroli veikušas iepriekšējā, 2019. kalendārajā gadā, dalībvalstis Komisijai paziņo līdz 2020. gada 15. septembrim.
         
         
            2. pants
            Atkāpjoties no Īstenošanas regulas (ES) Nr. 809/2014 24. panta 4. punkta, Covid-19 pandēmijas ierobežošanas nolūkā noteikto pasākumu dēļ attiecībā uz pārbaudēm, kuras par 2020. pieprasījumu gadu veicamas saistībā ar platībatkarīgā atbalsta shēmām, dalībvalstis var nolemt fiziskās inspekcijas, kas veicamas saskaņā ar minēto regulu, un konkrēti lauka apskates un pārbaudes uz vietas, pilnībā aizstāt ar satelītattēlu vai ortofotoattēlu fotointerpretāciju vai – ja tas ļauj izdarīt kompetentajai iestādei pieņemamus galīgus secinājumus – ar citiem attiecīgiem pierādījumiem, arī tādiem, ko saņēmējs sniedzis pēc kompetentās iestādes pieprasījuma, piemēram, ģeomarķētiem fotoattēliem.
         
         
            3. pants
            Ja Covid-19 pandēmijas ierobežošanas nolūkā noteikto pasākumu dēļ dalībvalstis attiecībā uz Integrētās administrācijas un kontroles sistēmas aptvertajiem pasākumiem nespēj ar pārbaudēm uz vietas faktiski verificēt konkrētu atbilstības kritēriju, saistību un citu pienākumu izpildi, kas pārbaudāma tikai konkrētā laikposmā, tad, atkāpjoties no Īstenošanas regulas (ES) Nr. 809/2014 26. panta 4. punkta, dalībvalstis var nolemt, ka papildus iespējai izmantot attālo izpēti šīs pārbaudes attiecībā uz 2020. pieprasījumu gadu veicamas, izmantojot jaunās tehnoloģijas, to vidū ģeomarķētus fotoattēlus, vai citus attiecīgus pierādījumus.
         
         
            4. pants
            
               1.   Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj pārbaudes uz vietas izpildīt saskaņā ar Īstenošanas regulas (ES) Nr. 809/2014 30.–33. panta noteikumiem, tad, atkāpjoties no minētajiem pantiem, dalībvalstis var nolemt, ka šīs pārbaudes attiecībā uz 2020. pieprasījumu gadu organizējamas saskaņā ar šā panta 2. un 3. punktu.
            
            
               2.   Izlase, kura attiecībā uz 2020. pieprasījumu gadu sagatavota pārbaudīšanai uz vietas, aptver vismaz:
               
                           a)
                        
                        
                           3 % no visiem saņēmējiem, kas iesniedz pieteikumu pamata maksājuma shēmā vai vienotā platībmaksājuma shēmā;
                        
                     
                           b)
                        
                        
                           3 % no visiem saņēmējiem, kas iesniedz pieteikumu uz pārdalošo maksājumu;
                        
                     
                           c)
                        
                        
                           3 % no visiem saņēmējiem, kas iesniedz pieteikumu uz maksājumu par platībām ar dabas radītiem ierobežojumiem;
                        
                     
                           d)
                        
                        
                           3 % no visiem saņēmējiem, kas iesniedz pieteikumu uz maksājumu gados jaunajiem lauksaimniekiem;
                        
                     
                           e)
                        
                        
                           3 % no visiem saņēmējiem, kas iesniedz pieteikumu uz platībatkarīgajiem maksājumiem, ko izmaksā kā brīvprātīgu saistīto atbalstu;
                        
                     
                           f)
                        
                        
                           3 % no visiem saņēmējiem, kas iesniedz pieteikumu uz maksājumu mazo lauksaimnieku atbalsta shēmā;
                        
                     
                           g)
                        
                        
                           10 % platību, kas deklarētas kaņepju audzēšanai;
                        
                     
                           h)
                        
                        
                           3 % no visiem saņēmējiem, kas iesniedz pieteikumu uz kultūratkarīgo maksājumu par kokvilnu;
                        
                     
                           i)
                        
                        
                           3 % no visiem saņēmējiem, kuriem pieprasīts ievērot klimatam un videi labvēlīgu lauksaimniecības praksi;
                        
                     
                           j)
                        
                        
                           3 % no visiem saņēmējiem, kuriem pieprasīts īstenot zaļās saimniekošanas praksi un kuri izmanto valsts vai reģionālās vides sertifikācijas shēmas, kas minētas Regulas (ES) Nr. 1307/2013 43. panta 3. punkta b) apakšpunktā;
                        
                     
                           k)
                        
                        
                           3 % no visiem saņēmējiem, kas iesniedz pieteikumu lauku attīstības pasākumiem;
                        
                     
                           l)
                        
                        
                           3 % no visiem kolektīviem, kas iesniedz kolektīvu pieprasījumu;
                        
                     
                           m)
                        
                        
                           3 % no visiem saņēmējiem, kas iesniedz pieteikumu dzīvnieku atbalsta shēmā, un aptver vismaz 3 % dzīvnieku, par kuriem iesniegts atbalsta pieteikums.
                        
                     Pirmās daļas i) apakšpunktā minētā izlase vienlaikus aptver vismaz 3 % no visiem saņēmējiem, kuriem ir ilggadīgo zālāju klātas platības, kas ir vidiski jutīgas un atrodas apgabalos, uz kuriem attiecas Padomes Direktīva 92/43/EEK (17) vai Eiropas Parlamenta un Padomes Direktīva 2009/147/EK (18), un citos jutīgos apgabalos, kas minēti Regulas (ES) Nr. 1307/2013 45. panta 1. punktā.
               Pirmās daļas k) apakšpunktā attiecībā uz pasākumiem, kas paredzēti Eiropas Parlamenta un Padomes Regulas (ES) Nr. 1305/2013 (19) 28. un 29. pantā, kontroles intensitāte 3 % apmērā ir jāsasniedz katra pasākuma līmenī.
            
            
               3.   Dalībvalstis, kuras saskaņā ar Īstenošanas regulas (ES) Nr. 809/2014 36. pantu jau ir nolēmušas konkrētu shēmu kontroles intensitāti samazināt līdz 3 %, drīkst minētajām shēmām šā panta 2. punktā noteikto procentuālo daļu samazināt vēl vairāk, līdz 1 %.
            
            
               4.   Kad Īstenošanas regulas (ES) Nr. 809/2014 35. un 36. pantu piemēro attiecībā uz nākamo pieprasījumu gadu, to pārbaužu rezultātus, kas veiktas saskaņā ar šā panta 2. un 3. punktu, neņem vērā. Tomēr kontroles intensitātes palielinājumu, kas 2020. pieprasījumu gadā būtu bijis jāpiemēro saskaņā ar minētās regulas 35. pantu, atbilstoša palielinājuma veidā piemēro 2021. pieprasījumu gadā.
            
            
               5.   Piemērodamas 2. punkta pirmās daļas a), e), i) un j) apakšpunktā noteikto kontroles intensitāti, dalībvalstis priekšroku dod platībām, kas nav ilggadīgie zālāji un/vai ilggadīgie stādījumi.
               Lauksaimniecības zemesgabalu identifikācijas sistēmas atjauninājumā turpmākajos gados prioritāti piešķir platībām, kas 2. un 3. punkta piemērošanas rezultātā attiecībā uz 2020. pieprasījumu gadu nav pārbaudītas.
            
            
               6.   Īstenošanas regulas (ES) Nr. 809/2014 33.a pantu 2020. gadā nepiemēro.
            
         
         
            5. pants
            Ja Covid-19 pandēmijas ierobežošanas nolūkā noteikto pasākumu dēļ dalībvalstis attiecībā uz dzīvniekiem nespēj nodrošināt uz vietas veicamo pārbaužu izpildi, kas prasīta Īstenošanas regulas (ES) Nr. 809/2014 42. panta 1. punktā, tad, atkāpjoties no minētā noteikuma, dalībvalstis var nolemt, ka attiecībā uz 2020. pieprasījumu gadu šīs pārbaudes drīkst veikt visu gadu jebkurā laikā, kad ir iespējams pārbaudīt atbilstības nosacījumu ievērošanu.
         
         
            6. pants
            Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj nodrošināt atbalstītās darbības vai ieguldījumu vietas apmeklēšanu pirms atlikuma maksājuma piešķiršanas, tad, atkāpjoties no Īstenošanas regulas (ES) Nr. 809/2014 48. panta 5. punkta, dalībvalstis var nolemt uz laiku, kamēr minētie pasākumi ir spēkā, šādu apmeklēšanu aizstāt, izskatot visus attiecīgos dokumentāros pierādījumus, to vidū saņēmēja iesniegtus ģeomarķētus fotoattēlus.
            Ja šo apmeklēšanu ar attiecīgiem dokumentāriem pierādījumiem aizstāt nevar, dalībvalstis apmeklējumus veic pēc atlikuma maksājuma izdarīšanas.
         
         
            7. pants
            Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj nodrošināt uz vietas veicamo pārbaužu izpildi, kas prasīta Īstenošanas regulas (ES) Nr. 809/2014 50. panta 1. punktā un 60. panta 2. punkta trešajā daļā, tad, atkāpjoties no minētajiem noteikumiem, piemēro šādus noteikumus:
            
                        a)
                     
                     
                        dalībvalstis var nolemt uz vietas veicamās pārbaudes aizstāt, izskatot visus attiecīgos dokumentāros pierādījumus, to vidū saņēmēja iesniegtus ģeomarķētus fotoattēlus, kuri ļauj izdarīt kompetentajai iestādei pieņemamus galīgus secinājumus par darbības īstenošanu;
                     
                  
                        b)
                     
                     
                        izlase, kura sagatavota pārbaudīšanai uz vietas, 2020. kalendārajā gadā aptver vismaz 3 % no Īstenošanas regulas (ES) Nr. 809/2014 46. pantā minētajiem izdevumiem, kurus līdzfinansē Eiropas Lauksaimniecības fonds lauku attīstībai (ELFLA), kuri ir pieprasīti maksājumu aģentūrai un neattiecas uz darbībām, par ko pieprasīti tikai avansa maksājumi.
                     
                  Kad Īstenošanas regulas (ES) Nr. 809/2014 50. panta 5. punktu piemēro attiecībā uz nākamo kalendāro gadu, to pārbaužu rezultātus, kas veiktas saskaņā ar pirmās daļas b) apakšpunktu, neņem vērā. Tomēr kontroles intensitātes palielinājumu, kas 2020. kalendārajā gadā būtu bijis jāpiemēro saskaņā ar minētās regulas 50. panta 5. punktu, atbilstoša palielinājuma veidā piemēro 2021. kalendārajā gadā.
         
         
            8. pants
            Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj nodrošināt ex post pārbaužu izpildi, kas prasīta Īstenošanas regulas (ES) Nr. 809/2014 52. panta 2. punktā, tad, atkāpjoties no minētā noteikuma, izlase, kura sagatavota ex post pārbaudēm, ko veic, lai verificētu to, kā tiek ievērotas saistības, kas noteiktas atbilstīgi Eiropas Parlamenta un Padomes Regulas (ES) Nr. 1303/2013 (20) 71. pantam vai sīki izklāstītas lauku attīstības programmā, 2020. kalendārajā gadā aptver vismaz 0,6 % no ELFLA izdevumiem par ieguldījumu darbībām.
         
         
            9. pants
            Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj nodrošināt uz vietas veicamo pārbaužu izpildi saskaņā ar Īstenošanas regulas (ES) Nr. 809/2014 68. panta 1. punkta pirmo daļu, tad, atkāpjoties no minētā noteikuma, dalībvalstis var nolemt, ka minētās pārbaudes attiecībā uz 2020. pieprasījumu gadu izpildāmas vismaz par 0,5 % no to saņēmēju kopskaita, kuri minēti Regulas (ES) Nr. 1306/2013 92. pantā un par kuriem attiecīgā kompetentā kontroles iestāde ir atbildīga.
            Kad Īstenošanas regulas (ES) Nr. 809/2014 68. panta 4. punktu piemēro attiecībā uz nākamo pieprasījumu gadu, to pārbaužu rezultātus, kas veiktas saskaņā ar pirmo daļu, neņem vērā. Tomēr kontroles intensitātes palielinājumu, kas 2020. pieprasījumu gadā būtu bijis jāpiemēro saskaņā ar minētās regulas 68. panta 4. punktu, atbilstoša palielinājuma veidā piemēro 2021. pieprasījumu gadā.
         
         
            10. pants
            Ja Covid-19 pandēmijas ierobežošanas nolūkā pieņemto pulcēšanās noteikumu dēļ dalībvalsts nespēj pabeigt dažas Īstenošanas regulā (ES) Nr. 809/2014 prasītās pārbaudes uz vietas, kuras attiecībā uz 2019. pieprasījumu gadu skar integrētās administrācijas un kontroles sistēmas pasākumus, bet attiecībā uz 2019. kalendāro gadu – platībneatkarīgos un ar dzīvniekiem nesaistītos lauku attīstības pasākumus, un nevar iegūt 2. pantā minētus alternatīvus pierādījumus, par pieņemamu uzskata to uz vietas veicamo pārbaužu skaitu, kāds bija sasniegts pirmajā dienā, kurā attiecīgie pulcēšanās noteikumi stājās spēkā.
         
         
            11. pants
            
               1.   Lai saglabātu pienācīgu pārliecību par izdevumu likumību un pareizību un par atbilstību savstarpējās atbilstības prasībām un standartiem, dalībvalstis, kas izmanto 4., 5., 7., 8. un 9. pantā paredzētās atkāpes un jo īpaši maina pārbaužu kalendāro grafiku vai samazina pārbaužu skaitu, iespēju robežās nosaka alternatīvu pierādījumu izmantošanas procedūras.
            
            
               2.   Ja dalībvalsts piemēro 2.–9. pantu, pārvaldības ticamības deklarācijā, kas jāsagatavo saskaņā ar Regulas (ES) Nr. 1306/2013 7. panta 3. punkta pirmās daļas b) apakšpunktu, par 2020. un 2021. finanšu gadu jābūt apstiprinātam, ka pēc visas nepieciešamās informācijas verifikācijas ir novērsta pārmaksāšana atbalsta saņēmējiem un ir notikusi nepamatoti izmaksāto summu atgūšana.
            
         
         II NODAĻA
         
            ATKĀPES NO ĪPAŠAJIEM PASĀKUMIEM, KAS NOTEIKTI PAR LABU SAVIENĪBAS ATTĀLĀKAJIEM REĢIONIEM UN EGEJAS JŪRAS NELIELAJĀM SALĀM
         
         
            1. IEDAĻA
         
         
            
               Atkāpes no Īstenošanas regulas (ES) Nr. 180/2014
            
         
         
            12. pants
            
               1.   Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj nodrošināt attālākajos reģionos veicamo fizisko pārbaužu izpildi saskaņā ar Īstenošanas regulas (ES) Nr. 180/2014 16. panta 2. punkta noteikumiem, tad, atkāpjoties no minētā punkta, dalībvalstis var nolemt, ka 2020. gadā fiziskās pārbaudes organizējamas saskaņā ar šā panta 2. punktu.
            
            
               2.   Fiziskās pārbaudes, ko attiecīgajā attālākajā reģionā veic, kad tiek importēti, ievesti, eksportēti un nosūtīti lauksaimniecības produkti, attiecina uz reprezentatīvu izlasi, ar kuru aptver vismaz 3 % no licencēm un sertifikātiem, kas uzrādīti saskaņā ar Īstenošanas regulas (ES) Nr. 180/2014 9. pantu.
            
            
               3.   Ja Covid-19 pandēmijas ierobežošanas nolūkā noteikto pasākumu dēļ dalībvalstis nespēj nodrošināt uz vietas attālākajos reģionos veicamo pārbaužu izpildi saskaņā ar Īstenošanas regulas (ES) Nr. 180/2014 22. panta noteikumiem, tad, atkāpjoties no minētā panta, dalībvalstis var nolemt, ka 2020. gadā uz vietas veicamās pārbaudes organizējamas saskaņā ar šā panta 4. punktu.
            
            
               4.   Pamatojoties uz riska analīzi, kas veikta saskaņā ar Īstenošanas regulas (ES) Nr. 180/2014 24. panta 1. punktu, kompetentās iestādes uz vietas veicamās pārbaudes izpilda, atlasījušas vismaz 3 % atbalsta pieteikumu. Turklāt izlase aptver vismaz 3 % no summām, par kurām saņem atbalstu par katru darbību.
            
         
         
            2. IEDAĻA
         
         
            
               Atkāpes no Īstenošanas regulas (ES) Nr. 181/2014
            
         
         
            13. pants
            
               1.   Ja Covid-19 pandēmijas ierobežošanas nolūkā noteikto pasākumu dēļ Grieķija nespēj nodrošināt fizisko pārbaužu izpildi saskaņā ar Īstenošanas regulas (ES) Nr. 181/2014 13. panta 2. punkta noteikumiem, tad, atkāpjoties no minētā punkta, Grieķija var nolemt, ka 2020. gadā fiziskās pārbaudes organizējamas saskaņā ar šā panta 2. punktu.
            
            
               2.   Fiziskās pārbaudes, ko Egejas jūras nelielajās salās veic, kad tiek ievesti lauksaimniecības produkti, attiecina uz reprezentatīvu izlasi, ar kuru aptver vismaz 3 % no sertifikātiem, kas uzrādīti saskaņā ar Īstenošanas regulas (ES) Nr. 181/2014 7. pantu.
               Fiziskās pārbaudes, ko Egejas jūras nelielajās salās veic, kad notiek Īstenošanas regulas (ES) Nr. 181/2014 3. iedaļā paredzētais eksports vai nosūtīšana, attiecina uz reprezentatīvu izlasi, ar kuru aptver vismaz 3 % no darbībām un kura pamatojas uz Grieķijas izveidotajiem riska profiliem.
            
            
               3.   Ja Covid-19 pandēmijas ierobežošanas nolūkā noteikto pasākumu dēļ Grieķija nespēj nodrošināt uz vietas veicamo pārbaužu izpildi saskaņā ar Īstenošanas regulas (ES) Nr. 181/2014 20. panta noteikumiem, tad, atkāpjoties no minētā panta, Grieķija var nolemt, ka 2020. gadā uz vietas veicamās pārbaudes organizējamas saskaņā ar šā panta 4. punktu.
            
            
               4.   Pamatojoties uz riska analīzi saskaņā ar Īstenošanas regulas (ES) Nr. 181/2014 22. panta 1. punktu, kompetentās iestādes uz vietas veicamās pārbaudes par katru darbību izpilda, atlasījušas vismaz 3 % atbalsta pieteikumu. Turklāt izlase aptver vismaz 3 % no summām, par kurām saņem atbalstu par katru darbību.
            
         
         III NODAĻA
         
            ATKĀPES NO NOTEIKUMIEM, AR KURIEM ĪSTENO TIRGU KOPĪGO ORGANIZĀCIJU
         
         
            1. IEDAĻA
         
         
            
               Atkāpes no Īstenošanas regulas (ES) 2017/892
            
         
         
            14. pants
            
               1.   Atkāpjoties no Īstenošanas regulas (ES) 2017/892 27. panta 2. punkta:
               
                           a)
                        
                        
                           minētās regulas 27. pantā prasītajās pārbaudēs uz vietas 2020. gadā pārbauda izlasi, kas aptver vismaz 10 % no kopējā atbalsta, kas pieprasīts par 2019. gadu;
                        
                     
                           b)
                        
                        
                           noteikumu par to, ka ikvienu ražotāju organizāciju un ražotāju organizāciju apvienību, kas īsteno darbības programmu, apmeklē vismaz reizi trijos gados, attiecībā uz 2020. gadā uz vietas veiktajām pārbaudēm nepiemēro.
                        
                     
            
               2.   Atkāpjoties no Īstenošanas regulas (ES) 2017/892 27. panta 7. punkta, noteikumu par to, ka ražotāju organizāciju biedru individuālās saimniecības, kurās notiekošās darbības ir iekļautas tās pašas regulas 27. panta 2. punktā minētajā izlasē, jāapmeklē vismaz vienu reizi, lai uz vietas verificētu attiecīgās darbības izpildi, attiecībā uz 2020. gadā uz vietas veiktajām pārbaudēm nepiemēro.
            
            
               3.   Atkāpjoties no Īstenošanas regulas (ES) 2017/892 29. panta 2. punkta, 2020. gadā dalībvalstis attiecībā uz visiem no tirgus izņemtajiem produktiem neatkarīgi no tiem paredzētā pielietojuma drīkst pārbaudīt procentuāli mazāku izlasi, nekā noteikts minētajā punktā, bet ar nosacījumu, ka šī izlase aptver ne mazāk par 10 % no attiecīgajiem daudzumiem, kuri tirdzniecības gada laikā nākuši no jebkuras konkrētas ražotāju organizācijas. Pārbaude var notikt ražotāju organizācijas telpās vai produktu saņēmēju objektos. Ja pārbaudēs konstatē pārkāpumus, dalībvalstis veic papildu pārbaudes.
            
            
               4.   Atkāpjoties no Īstenošanas regulas (ES) 2017/892 30. panta 3. punkta, 2020. gadā katrā pārbaudē pārbauda izlasi, kas aptver vismaz 3 % no daudzumiem, kurus ražotāju organizācija no tirgus izņēmusi 2019. tirdzniecības gada laikā.
            
         
         
            2. IEDAĻA
         
         
            
               Atkāpes no Īstenošanas regulas (ES) 2016/1150
            
         
         
            15. pants
            
               1.   Ja Covid-19 pandēmijas izraisītās krīzes ietekmē dalībvalstis nespēj nodrošināt uz vietas veicamo pārbaužu izpildi saskaņā ar Īstenošanas regulas (ES) 2016/1150 32. panta 1. punktu un 42. panta 3. punktu, tad, atkāpjoties no minētajiem noteikumiem, 2019.–2020. finanšu gadā šādas pārbaudes drīkst aizstāt ar cita veida kontroli, kura dalībvalstīm vēl jānosaka – tie var būt, piemēram, datēti fotoattēli, datēti drona pārlidojuma ziņojumi, administratīvas pārbaudes vai videokonferences ar atbalsta saņēmējiem, – un kura garantē vīna nozares atbalsta programmu noteikumu ievērošanu.
            
            
               2.   Ja Covid-19 pandēmijas izraisītās krīzes ietekmē dalībvalstis nespēj nodrošināt uz vietas veicamo pārbaužu izpildi saskaņā ar Īstenošanas regulas (ES) 2016/1150 43. panta 3. punktu, tad, atkāpjoties no minētā punkta, 2019.–2020. finanšu gadā ražas priekšlaicīgas novākšanas darbību pārbaudes veicamas līdz 2020. gada 15. septembrim.
            
         
         
            3. IEDAĻA
         
         
            
               Atkāpes no Īstenošanas regulas (ES) 2018/274
            
         
         
            16. pants
            
               1.   Ja Covid-19 pandēmijas izraisītās krīzes ietekmē dalībvalstis 2020. gada vīnogu ražas novākšanas laikā nespēj nodrošināt svaigu vīnogu paraugu ievākšanu un apstrādi minētās regulas III pielikuma II daļā prasītajā skaitā, tad, atkāpjoties no Īstenošanas regulas (ES) 2018/274 27. panta 3. punkta, dalībvalstis drīkst atkāpties no prasības par paraugu skaitu.
            
            
               2.   Ja Covid-19 pandēmijas izraisītās krīzes ietekmē dalībvalstis 2020. gadā nespēj nodrošināt uz vietas veicamo pārbaužu izpildi saskaņā ar Īstenošanas regulas (ES) 2018/274 31. panta 2. punkta b) apakšpunktu, tad, atkāpjoties no minētā noteikuma, dalībvalstis šādi pārbauda vismaz 3 % no visiem vīndārzu reģistrā ierakstītajiem vīnkopjiem.
            
            
               3.   Ja Covid-19 pandēmijas izraisītās krīzes ietekmē dalībvalstis nespēj nodrošināt tādu uz vietas veicamo sistemātisko pārbaužu izpildi saskaņā ar Īstenošanas regulas (ES) 2018/274 31. panta 2. punkta c) apakšpunktu, kas veicamas ar vīnogulājiem apstādītās platībās, kuras nav iekļautas neviena vīnkopja dokumentācijā, tad, atkāpjoties no minētā noteikuma, dalībvalstis 2020. gadā drīkst uz laiku apturēt šādu pārbaužu veikšanu.
            
         
         
            4. IEDAĻA
         
         
            
               Atkāpes no Īstenošanas regulas (ES) 2017/39
            
         
         
            17. pants
            Atkāpjoties no Īstenošanas regulas (ES) 2017/39 10. panta 2. punkta pirmās daļas, uz vietas veicamās pārbaudes par 2018./2019. mācību gadu dalībvalstis drīkst turpināt veikt līdz 2020. gada 15. oktobrim.
         
         
            5. IEDAĻA
         
         
            
               Atkāpes no Īstenošanas regulas (ES) 2015/1368
            
         
         
            18. pants
            Atkāpjoties no Īstenošanas regulas (ES) 2015/1368 8. panta 3. punkta, 2020. biškopības gadā dalībvalstis var nolemt atkāpties no prasības uz vietas pārbaudīt vismaz 5 % no pieteikuma iesniedzējiem, kuri kandidē uz atbalstu no biškopības programmas, un tādā gadījumā plānotās pārbaudes uz vietas jāaizstāj ar alternatīvām pārbaudēm, kuras var izpausties kā pārbaudīšana pēc iesniegtajiem fotoattēliem, videozvani vai jebkādu citu līdzekļu izmantošana, kuri varētu palīdzēt verificēt biškopības programmā iekļauto pasākumu īstenošanas pareizību.
         
         
            6. IEDAĻA
         
         
            
               Atkāpes no Īstenošanas regulas (ES) 2016/1240
            
         
         
            19. pants
            
               1.   Ja Covid-19 pandēmijas ierobežošanas nolūkā noteikto pasākumu dēļ maksājumu aģentūra nespēj laikus īstenot pārbaudes uz vietas un fiziskās pārbaudes, kas minētas Īstenošanas regulas (ES) 2016/1240 60. panta 1. un 2. punktā, tad attiecībā uz produktiem, kas tiek uzglabāti saskaņā ar Īstenošanas regulu (ES) 2019/1882, atkāpjoties no pirmās minētās regulas 60. panta 1. un 2. punkta, attiecīgā dalībvalsts var nolemt pārbaužu veikšanas termiņu pagarināt uz laiku, kas nav ilgāks par 30 dienām pēc minēto pasākumu beigām, vai arī laikā, kamēr minētie pasākumi ir spēkā, uz vietas veicamās pārbaudes pilnībā aizstāt, izskatot attiecīgus pierādījumus, to vidū ģeomarķētus fotoattēlus vai citus pierādījumus elektroniskā formātā.
            
            
               2.   Ja Covid-19 pandēmijas ierobežošanas nolūkā noteikto pasākumu dēļ maksājumu aģentūra nespēj uz vietas verificēt plombu esību un veselumu, tad attiecībā uz produktiem, kas tiek uzglabāti saskaņā ar Īstenošanas regulu (ES) 2019/1882, atkāpjoties no Īstenošanas regulas (ES) 2016/1240 60. panta 5. punkta, attiecīgā dalībvalsts var nolemt laikā, kamēr minētie pasākumi ir spēkā, uz vietas veicamo verifikāciju pilnībā aizstāt, izskatot attiecīgus pierādījumus, to vidū ģeomarķētus fotoattēlus vai citus pierādījumus elektroniskā formātā.
            
         
         IV NODAĻA
         
            NOBEIGUMA NOTEIKUMI
         
         
            20. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 16. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 549. lpp.
         
         
            (2)  OV L 78, 20.3.2013., 23. lpp.
         
         
            (3)  OV L 78, 20.3.2013., 41. lpp.
         
         
            (4)  Komisijas Īstenošanas regula (ES) Nr. 809/2014 (2014. gada 17. jūlijs), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).
         
            (5)  Eiropas Parlamenta un Padomes Regula (ES) Nr. 1307/2013 (2013. gada 17. decembris), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).
         
            (6)  Komisijas Īstenošanas regula (ES) Nr. 180/2014 (2014. gada 20. februāris), ar kuru nosaka piemērošanas noteikumus Eiropas Parlamenta un Padomes Regulai (ES) Nr. 228/2013, ar ko ievieš īpašus pasākumus lauksaimniecības jomā attālākajiem Eiropas Savienības reģioniem (OV L 63, 4.3.2014., 13. lpp.).
         
            (7)  Komisijas Īstenošanas regula (ES) Nr. 181/2014 (2014. gada 20. februāris), ar kuru nosaka piemērošanas noteikumus Eiropas Parlamenta un Padomes Regulai (ES) Nr. 229/2013, ar ko nosaka īpašus pasākumus lauksaimniecībā par labu Egejas jūras nelielajām salām (OV L 63, 4.3.2014., 53. lpp.).
         
            (8)  Komisijas Īstenošanas regula (ES) 2017/892 (2017. gada 13. marts), ar ko nosaka noteikumus par Eiropas Parlamenta un Padomes Regulas (ES) Nr. 1308/2013 piemērošanu attiecībā uz augļu un dārzeņu un pārstrādātu augļu un dārzeņu nozari (OV L 138, 25.5.2017., 57. lpp.).
         
            (9)  Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
         
            (10)  Komisijas Īstenošanas regula (ES) 2016/1150 (2016. gada 15. aprīlis), kurā izklāstīti noteikumi par Eiropas Parlamenta un Padomes Regulas (ES) Nr. 1308/2013 piemērošanu valsts atbalsta programmām vīna nozarē (OV L 190, 15.7.2016., 23. lpp.).
         
            (11)  Komisijas Īstenošanas regula (ES) 2018/274 (2017. gada 11. decembris), ar ko paredz noteikumus par to, kā Eiropas Parlamenta un Padomes Regula (ES) Nr. 1308/2013 piemērojama attiecībā uz vīnogulāju stādīšanas atļauju sistēmu, sertifikāciju, preču ievešanas un izvešanas reģistru, obligātajām deklarācijām un paziņojumiem un kā Eiropas Parlamenta un Padomes Regula (ES) Nr. 1306/2013 piemērojama attiecībā uz saistītajām pārbaudēm, un ar ko atceļ Komisijas Īstenošanas regulu (ES) 2015/561 (OV L 58, 28.2.2018., 60. lpp.).
         
            (12)  Komisijas Deleģētā regula (ES) 2018/273 (2017. gada 11. decembris), ar kuru Eiropas Parlamenta un Padomes Regulu (ES) Nr. 1308/2013 papildina attiecībā uz vīnogulāju stādīšanas atļauju sistēmu, vīna dārzu reģistru, pavaddokumentiem un sertifikāciju, preču ievešanas un izvešanas reģistru, obligātajām deklarācijām, paziņojumiem un paziņotās informācijas publicēšanu, bet Eiropas Parlamenta un Padomes Regulu (ES) Nr. 1306/2013 – attiecībā uz pārbaudēm un sodiem, kā arī groza Komisijas Regulu (EK) Nr. 555/2008, (EK) Nr. 606/2009 un (EK) Nr. 607/2009 un atceļ Komisijas Regulu (EK) Nr. 436/2009 un Komisijas Deleģēto regulu (ES) 2015/560 (OV L 58, 28.2.2018., 1. lpp.).
         
            (13)  Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (OV L 5, 10.1.2017., 1. lpp.).
         
            (14)  Komisijas Īstenošanas regula (ES) 2015/1368 (2015. gada 6. augusts), ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz atbalstu biškopības nozarē (OV L 211, 8.8.2015., 9. lpp.).
         
            (15)  Komisijas Īstenošanas regula (ES) 2019/1882 (2019. gada 8. novembris), ar ko izsludina konkursa procedūru attiecībā uz atbalsta summu par olīveļļas privātu uzglabāšanu (OV L 290, 11.11.2019., 12. lpp.).
         
            (16)  Komisijas Īstenošanas regula (ES) 2016/1240 (2016. gada 18. maijs), ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (OV L 206, 30.7.2016., 71. lpp.).
         
            (17)  Padomes Direktīva 92/43/EEK (1992. gada 21. maijs) par dabisko dzīvotņu, savvaļas faunas un floras aizsardzību (OV L 206, 22.7.1992., 7. lpp.).
         
            (18)  Eiropas Parlamenta un Padomes Direktīva 2009/147/EK (2009. gada 30. novembris) par savvaļas putnu aizsardzību (OV L 20, 26.1.2010., 7. lpp.).
         
            (19)  Eiropas Parlamenta un Padomes Regula (ES) Nr. 1305/2013 (2013. gada 17. decembris) par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (OV L 347, 20.12.2013., 487. lpp.).
         
            (20)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).